Oficiālais Vēstnesis L 280 , 13/11/1993 Lpp. 0033 - 0034

Speciālizdevums somu valodā: Nodaļa 3 Sējums 53 Lpp. 0178

Speciālizdevums zviedru valodā: Nodaļa 3 Sējums 53 Lpp. 0178



Komisijas Lēmums (1993. gada 5. novembris) par mutes un nagu sērgas antigēnu iegādi, ko Kopiena veic tās rīcības ietvaros, attiecībā uz mutes un nagu sērgas vakcīnu rezervēm (93/590/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], kurā jaunākie grozījumi izdarīti ar Komisijas Lēmumu 93/439/EEK [2], un jo īpaši tā 14. pantu, ņemot vērā Padomes 1991. gada 11. decembra Lēmumu 91/666/EEK par mutes un nagu sērgas vakcīnu rezervēm Kopienā [3], un jo īpaši tā 5. un 7. pantu, tā kā saskaņā ar Lēmumu 91/666/EEK antigēnu iegāde ir daļa no Kopienas rīcības, veidojot mutes un nagu sērgas vakcīnu rezerves Kopienā; tā kā Kopiena ir izsludinājusi uzaicinājumu uz konkursu par antigēnu piegādi; tā kā Komisija ir izskatījusi iesniegtos piedāvājumus, ņemot vērā šādus faktorus: - Lēmuma 91/666/EEK II pielikuma tehniskās prasības un citus kritērijus, kas minēti tā paša lēmuma 5. pantā, - dažu uzņēmumu nespēju piegādāt pilnu skaitu atsevišķu antigēnu devu, - nepieciešamību visiem ražošanas uzņēmumiem stringri ievērot labas ražošanas prakses pamatnostādnes; tā kā Komisija pieciem miljoniem devu no katra Eiropas celma A5, A22, O1 apakštipa un Vidējo Austrumu celma O1 apakštipa par piegādātāju ir izvēlējusies Rhône-Mérieux; tā kā uzņēmumi, kas piegādās pārējos Lēmuma 91/666/EEK I pielikumā minētos celmus, tiks izvēlēti pēc nākamā konkursa izsludināšanas; tā kā ir jānosaka finansiāli noteikumi, kas ļautu Komisijai iegādāties šos celmus no Rhône-Mérieux; tā kā atbilstīgi Lēmuma 91/666/EEK 7. panta noteikumiem jānosaka kārtība antigēnu rezervju sadalei starp antigēnu krātuvēm, kas noteiktas minētā lēmuma 1. pantā; tā kā ir lietderīgi katru celmu sadalīt vienlīdzīgi starp divām krātuvēm; tā kā krātuvēs uzglabātie celmi ir ģeogrāfiski jāattiecina uz reģionu ar vislielāko riska iespēju; tā kā saskaņā ar Padomes Lēmuma 90/424/EEK 40. pantu tiek piemērotas pārbaudes, kas minētas 8. un 9. pantā Padomes 1970. gada 21. aprīļa Regulā (EEK) Nr. 729/70 par kopējās lauksaimniecības politikas finansēšanu [4]; tā kā turklāt ir jāveic daži īpaši pasākumi; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Kopiena iegādājas piecus miljonus devu šādu mutes un nagu sērgas antigēnu celmu: - Eiropas A5, - Vidējo Austrumu A22, - Vidējo Austrumu O1, - Eiropas O1, ne dārgāk kā par 4065 miljoniem ECU. 2. Lēmuma 1. punktā minētos antigēnus piegādā Rhône-Mérieux, Pirbright Laboratory, Ash Road, Surrey, Apvienotajā Karalistē. 2. pants 1. Lai sasniegtu 1. panta mērķus, Komisija Eiropas Kopienas vārdā noslēdz līgumu ar Rhône-Mérieux. 2. Lauksaimniecības ģenerāldirektorāta ģenerāldirektors ir pilnvarots parakstīt šo līgumu Eiropas Kopienu Komisijas vārdā. 3. Maksājumi Rhône-Mérieux tiks veikti saskaņā ar 1. punktā minētā līguma noteikumiem. 3. pants Antigēnus starp četrām antigēnu krātuvēm sada šādi: a) Bayer Ķelnē un Institute for Animal Health, Pīrbraitā: 2,5 miljoni devu no katra Eiropas O1 un A5 celma katram krājumam; b) LNPB Lionā un 1ZP Brešā: 2,5 miljoni devu no katra Vidējo Austrumu O1 un A22 celma katram krājumam. 4. pants Šis lēmums ir adresēts dalībvalstīm. Briselē, 1993. gada 5. novembrī Komisijas vārdā — Komisijas loceklis René Steichen [1] OV L 224, 23.5.1990., 19. lpp. [2] OV L 203, 13.8.1993., 34. lpp. [3] OV L 368, 31.12.1991., 21. lpp. [4] OV L 94, 28.4.1970., 13. lpp. --------------------------------------------------